Csúcson a görög CDS árazás - biztos a törlesztés leállítása? - Napi.hu
Csúcson a görög CDS árazás - biztos a törlesztés leállítása?
Görögország törlesztésképtelenné válását immár csaknem biztosra jelző, soha nem mért szintre emelkedett csütörtökön Londonban a görög államadósság-törlesztési kockázat biztosítási tranzakcióinak árazása, annak nyomán, hogy most már kormányválság is erősíti a görög konszolidációs program végrehajthatóságával kapcsolatos piaci félelmeket.
MTI-Eco, 2011. június 16. csütörtök, 17:30
Az egyik vezető londoni piaci adatszolgáltató csoport, a CMA DataVision szakelemzőinek kimutatása szerint a görög szuverén kötvények nem teljesítővé válásának kockázatára köthető piaci biztosítási csereügyletek (credit default swaps, CDS) díja a csütörtöki késői londoni kereskedésben hatalmas, 226 bázispontos napi emelkedéssel elérte a kétezer bázispontos lélektani határt.
Ez világrekord CDS-díjszabásnak számít bármely szuverén adós esetében.
A jelenlegi görög CDS-árazás azt jelenti, hogy a görög államadósság-törlesztési leállás kockázatára kínált biztosítási tranzakciók éves díja középárfolyamon immár kétmillió euró minden 10 millió euró görög államadósság után az irányadó ötéves futamidőre.
A CMA számítási modellje szerint a Londonban csütörtökön kialakult görög CDS-árszint arra vall, hogy a londoni adósságpiac jelenleg 81,5 százalékos halmozott valószínűséggel árazza Görögország mint államadós törlesztésképtelenné válását ötéves távlatban.